text: Fredericia-anfører skriver under med SønderjyskE
  11 juni 2014 kl. 05.09
  Den tidligere spiller for FC Fredericia, Pierre Kanstrup, har nu skrevet kontrakt med SønderjyskE.
  FC Fredericias anfører, der siden januar har været lejet ud til SønderjyskE, får nu lov til at fortsætte karrieren på superligaholdet.
  - Han er det perfekt match i forhold til klubbens DNA. Han er utroligt hårdtarbejdende, og ofrer sig 100 % i hver eneste kamp for holdet og hans medspillere, siger adm. direktør for Sønderjyske, Klaus Rasmussen.
  - Han er dygtig i hovedspillet, og kan samtidigt spille flere pladser, som midtstopper, som back og på den defensive midtbane.
  Pierre Kanstrup selv er ikke ked af at bytte 1. divisionsholdet ud med et superligahold:
  - Spillermaterialet og det sportslige setup indbyder til mere end bare at overleve. Vi kan godt sigte efter en placering, hvor det ikke udelukkende handler om de nervepirrende nedrykningskampe, siger Pierre Kanstrup, der glæder sig til at komme i gang.
  Han møder op sammen med resten af superligaholdet til sæsonens første træningspas mandag den 16. juni.
  Pierre Kanstrup har underskrevet en treårig kontrakt med SønderjyskE, som ikke ønsker at offentliggøre detaljer i transferaftalen med FC Fredericia.
  SønderjyskE har købt Pierre Kanstrup fri fra FC Fredericia. Kanstrup har fået en kontrakt gældende til d. 1 juli 2017.#sldk
  
  